Onnies in Vrystaat doen niks meer buitemuurs nie | Netwerk24
Deur Ruan Bruwer 14 Mei 2018 20:22
Die betrokkenheid van skole en onderwysers by die arbeidsoptrede in die Vrystaat bekend as "work to rule" is meer voordelig as wat dit nadelig vir die onderwys en leerlinge is.
Só sê Mokholoane Moloi, provinsiale sekretaris van die Suid-Afrikaanse Demokratiese Onderwysersunie (Sadou), nadat baie van sy lede Maandag hul reg uitgeoefen en weggebly het van enige buitemuurse skoolaktiwiteite.
Mokholoane Moloi, Vrystaatse sekretaris van die Suid-Afrikaanse Demokratiese Onderwysersunie.
Volgens hom kan onderwysers en skoolhoofde nou tydens die sewe verpligte skoolure uitsluitlik op onderrig fokus, sonder enige bykomende verpligtinge teenoor die onderwysdepartement.
"Ons het ook ons lede wat by die departement se hoofkantoor werk, aangeraai om nie na skole te gaan om programme aan te bied nie.
"Hierdie is alles in opbou tot 2 Junie se optog na die premierskantoor om ons griewe te lug," sê Moloi.
Sowel Sadou as die Suid-Afrikaanse Onderwysersunie (SAOU) het tot arbeidsoptrede oorgegaan nadat die departement nie by die sperdatum van 30 April gehou het om alle uitstaande salarisse, skoolsubsidies, koshuistoelae en ander gelde te betaal nie.
Gevolglik het die twee vakbonde hul lede, sowat 18 500 van die totaal van 23 000 onderwysers in die provinsie, aangeraai om hul reg op "work to rule" uit te oefen wat hulle vrystel van enige amptelike taak, vergadering of buitemuurse aktiwiteite buiten die sewe werkure by die skool.
Die Federasie van Beheerliggame van Suid-Afrikaanse Skole (Fedsas) het vroeër gesê hy ondersteun die aksie, mits onderrig en leerlinge nie die slagoffer word en daaronder ly nie.
"Ons hoor by sommige skole hulle begin betaling van die onderwysdepartement ontvang, maar hulle het nie 'n benul waarvoor daardie geld is nie, want daar word nie deur die departement gekommunikeer nie," sê Moloi.